CELEX: 62021TN0216
Language: mt
Date: 2021-04-20 00:00:00
Title: Kawża T-216/21: Rikors ippreżentat fl-20 ta’ April 2021 – Ryanair u Malta Air vs Il-Kummissjoni

7.6.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/68
            
         
      Rikors ippreżentat fl-20 ta’ April 2021 – Ryanair u Malta Air vs Il-Kummissjoni
      (Kawża T-216/21)
      (2021/C 217/86)
      Lingwa tal-kawża: l-Ingliż
      
         Partijiet
      
      
         Rikorrenti: Ryanair DAC (Swords, l-Irlanda) u Malta Air ltd. (Pietà, Malta) (rappreżentanti: F-C. Laprévote, E. Vahida, V. Blanc, S. Rating u I. Metaxas-Maranghidis, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenuta tal-4 ta’ Mejju 2020 dwar l-għajnuna mill-Istat SA.57082 (2020/N) – France – COVID-19 – Cadre temporaire 107(3)(b) TFEU – Garantie et prêt d’actionnaire au bénéfice d’Air France (1); u
               
            
                  —
               
               
                  tikkundanna lill-konvenuta għall-ispejjeż.
               
            
                  —
               
               
                  Ir-rikorrenti jitolbu wkoll li l-azzjoni tagħhom tiġi deċiża taħt l-proċedura mħaffa li hemm riferiment għaliha fl-Artikolu 23a tal-Istatut tal-Qorti tal-Ġustizzja.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw ħames motivi.
      
                  1.
               
               
                  L-ewwel motiv ibbażat fuq l-allegazzjoni li l-konvenuta eskludiet b’mod ħażin lil KLM u Air France-KLM mill-portata tad-deċiżjoni kkontestata.
               
            
                  2.
               
               
                  It-tieni motiv, ibbażat fuq l-allegazzjoni li l-konvenuta abbużat il-poteri tagħha u applikat b’mod ħażin l-Artikolu 107(3)(b) TFUE u l-qafas temporanju tiegħu, billi (i) iddeċidiet li l-għajnuna tindirizza disturbi gravi tal-ekonomija Franċiża; (ii) naqset milli tevalwa b’mod xieraq jekk il-benefiċjarju kienx f’diffikultajiet finanzjarji; (iii) iddeċidiet li s-self minn azzjonisti kien kompatibbli mal-qafas temporanju applikabbli dak iż-żmien u rrivedietu bħala miżura ta’ dejn minflok ta’ ekwità; u (iv) kisret l-obbligu tagħha li tiżen l-effetti benefiċjarji tal-għajnuna mal-effetti negattivi tagħha fuq il-kundizzjonijiet tal-kummerċ u ż-żamma ta’ kompetizzjoni mhux distorta (jiġifieri, it-“test tal-ibbilanċjar”).
               
            
                  3.
               
               
                  It-tielet motiv, ibbażat fuq l-allegazzjoni li l-konvenuta kisret dispożizzjonijiet speċifiċi tat-TFUE u l-prinċipji ġenerali tad-dritt tal-Unjoni Ewropea fir-rigward tal-projbizzjoni ta’ diskriminazzjoni, il-provvista libera ta’ servizzi u l-istabbiliment liberu li kienu fil-bażi tal-liberalizzazzjoni tas-suq tat-trasport bl-ajru fl-Unjoni sa mill-aħħar tas-snin tmenin (2). Il-liberalizzazzjoni tas-suq tat-trasport bl-ajru fl-Unjoni ppermettiet it-tkattir ta’ linji tal-ajru low cost li huma verament pan-Ewropej. Madankollu, qiegħed jiġi argumentat li l-konvenuta injorat id-dannu kkawżat mill-kriżi COVID-19 lil tali linji tal-ajru low cost li huma pan-Ewropej u r-rwol tagħhom fil-konnettività bl-ajru ta’ Franza billi awtorizzat lil Franza tirriżerva għajnuna lil Air France. Ir-rikorrenti jargumentaw ukoll li l-Artikolu 107(3)(b) TFUE jipprovdi għal eċċezzjoni mill-projbizzjoni ta’ għajnuna mill-Istat taħt l-Artikolu 107(1) TFUE, iżda ma jipprovdix għal eċċezzjoni mir-regoli u l-prinċipji l-oħrajn tat-TFUE.
               
            
                  4.
               
               
                  Ir-raba’ motiv, ibbażat fuq l-allegazzjoni li l-konvenuta naqset milli tniehdi proċedura ta’ investigazzjoni formali minkejja diffikultajiet serji u kisret id-drittijiet proċedurali tar-rikorrenti.
               
            
                  5.
               
               
                  Il-ħames motiv, ibbażat fuq l-allegazzjoni li l-konvenuta kisret l-obbligu tagħha ta’ motivazzjoni.
               
            
         (1)  ĠU 2021, C 50, p. 3
      
      
         (2)  Regolament (KE) Nru 1008/2008 tal-Parlament Ewropew u tal-Kunsill tal-24 ta’ Settembru 2008 dwar regoli komuni għall-operat ta’ servizzi ta’ l-ajru fil-Komunità (Riformulazzjoni) (ĠU 2008, L 293, p. 3).